Как можем да ви ангажираме?
На първо място е задължително да се запознаем с вас. За нас е много важно да имаме лични и непосредствени впечатления от младоженците.За целта най-добра и ефективна е среща в нашия офис, където ще можем да ви представим детайлно всички неща, които предлагаме, основните пакети за видеозаснемане на сватба, допълнителните услуги и екстри, както и да отговорим на всички ваши въпроси.Тъй като доста от нашите младоженци живеят в чужбина, опознавателния контакт би могъл да се осъществи и по скайп или електронна поща.За нас е важно да се запознаем с подробности, свързани с вашето тържество, като: на коя дата ще се проведе, в кой град, ресторант, какъв е приблизителния брой на гостите, които ще присъстват, какво сте предвидили да се случва в сватбения ден, как и къде ще се случи подготовката на булката и младоженеца, колко време сте й отделили, ще има ли гражданска церемония, църковен ритуал, изнесена церемония, ангажирали ли сте фотограф, ди джей, сватбена агенция и на кои сте се спрели, уточнени ли са времетраенето и местата за фотосесия, какво сте планирали да се случва в ресторанта - обреди, ритуали, фолклорни и друг вид изпълнители и състави, интересува ни също информация за вашите семейства, кумове и т.н.На второ място е важно да научим какви са вашите желания, очаквания и изисквания, ако има такива, към сватбения филм. Необходимо е да се ориентираме и усетим вашия художествен вкус и естетически предпочитания. От съществено значение е да знаем, от видеата, които сте гледали, какво ви е направило впечатление и ви е харесало и какво, обратно, не ви допаднало и не бихте желали да присъства във вашия филм.На трето място е необходимо да сте се спрели на конкретен пакет за видеозаснемане, който включва определен брой оператори и снимачна техника. В процеса на избор на оптимален пакет за всяко тържество ние изчерпателно консултираме и подпомагаме младоженците с информация за различните предимства и възможности, които осигуряват отделните пакети, както и какво се постига с ангажирането на определени видове снимачна техника. На този етап е много важно да се изясни следното: възможно ли е филмът, който искате да получите и както си го представяте да се реализира с пакета, към който сте се насочили. Ако това не е възможно, необходимо е да го знаете отсега. Често се случва младоженци да са силно впечатлени от даден клип и да искат и техния клип и сватбен филм да изглеждат така, но пакетът за видеозаснемане, който ангажират да не позволява да се реализира в пълен обем това, което желаят. Много важно е и много държим младоженците да са информирани отсега за това разминаване, а не да го установят когато си гледат готовия филм, за да се избегнат бъдещи разочарования.И накрая, след като сте решили кой пакет да ангажирате е необходимо, съгласно нашата оферта, да заплатите капаро в размер на 30% от неговата стойност. В случаите, когато сватбата е извън София, към 30-те процента се прибавят и разходите за пътни, дневни и хотел. Сумата се превежда по банков път на фирмената ни сметка, за което се издава фактура.Ние не предлагаме подписването на писмен договор с младоженците за видеозаснемането на сватбата им. Офертата ни, която е публична и публикувана в нашия сайт, е една от най-подробните в бранша. Тя дава изчерпателна информация за всички цени, услуги, срокове и условия, които предлагаме и спазваме. С други думи, съдържа най-съществените реквизити на договора. Превеждането на авансовата сума от страна на младоженците и издаването от наша страна на надлежна фактура, означава че и двете страни приемат описаните условия. 